CELEX: 62018CN0074
Language: ro
Date: 2018-02-05 00:00:00
Title: Cauza C-74/18: Cerere de decizie preliminară introdusă de Korkein hallinto-oikeus (Finlanda) la 5 februarie 2018 – A Ltd

23.4.2018   
            
            
               RO
            
            
               Jurnalul Oficial al Uniunii Europene
            
            
               C 142/32
            
         Cerere de decizie preliminară introdusă de Korkein hallinto-oikeus (Finlanda) la 5 februarie 2018 – A Ltd
   (Cauza C-74/18)
   (2018/C 142/43)
   Limba de procedură: finlandeza
   
      Instanța de trimitere
   
   Korkein hallinto-oikeus
   
      Părțile din procedura principală
   
   
      Reclamantă: A Ltd
   
      Cealaltă parte: Veronsaajien oikeudenvalvontayksikkö
   
      Întrebările preliminare
   
   
               1)
            
            
               În interpretarea articolului 157 alineatul (1) primul paragraf și alineatul (3) coroborat cu articolul 13 punctul 13 și punctul 14 litera (b) din Directiva 2009/138/CE (1), este considerat stat membru în drept să perceapă impozitul pe primele de asigurare statul în care este stabilită societatea (persoană juridică) titulară a asigurării sau statul în care este stabilită societatea care face obiectul achiziției de întreprinderi, dacă societatea de asigurări care are sediul social în Marea Britanie și nu are nicio unitate în Finlanda oferă o asigurare pentru acoperirea riscurilor în legătură cu achiziția unei întreprinderi
               
                           —
                        
                        
                           unei societăți care are calitatea de cumpărător în achiziția de întreprindere și nu este stabilită în Finlanda, societatea-țintă a achiziției menționate fiind stabilită în Finlanda,
                        
                     
                           —
                        
                        
                           unei societăți care are calitatea de cumpărător în achiziția de întreprindere și este stabilită în Finlanda, societatea-țintă a achiziției respective nefiind stabilită în Finlanda,
                        
                     
                           —
                        
                        
                           unei societăți care are calitatea de vânzător în achiziția de întreprindere și nu este stabilită în Finlanda, societatea-țintă a achiziției respective fiind stabilită în Finlanda,
                        
                     
                           —
                        
                        
                           unei societăți care are calitatea de vânzător în achiziția de întreprindere și este stabilită în Finlanda, societatea-țintă a achiziției respective nefiind stabilită în Finlanda?
                        
                     
         
               2)
            
            
               Are relevanță în cauză faptul că asigurarea acoperă doar obligațiile fiscale ale societății-țintă născute înainte de perfectarea achiziției de întreprindere?
            
         
               3)
            
            
               Are relevanță în cauză dacă obiectul achiziției de întreprindere îl constituie acțiunile sau o ramură de activitate a societății-țintă?
            
         
               4)
            
            
               În situația în care obiectul achiziției de întreprindere sunt acțiunile societății-țintă, are relevanță faptul că asigurările pe care vânzătorul le-a dat cumpărătorului se referă doar la dreptul de proprietate al vânzătorului asupra acțiunilor vândute și nu vizează în niciun fel creanțele terților?
            
         
      (1)  Directiva 2009/138/CE a Parlamentului European și a Consiliului din 25 noiembrie 2009 privind accesul la activitate și desfășurarea activității de asigurare și de reasigurare (Solvabilitate II) (JO 2009, L 335, p. 1).